ตัดสินใจ เปลี่ยนชีวิตใหม่ สุขใจนานๆ
ต้องคิดพิจารณาดีๆ ว่าทำไมคุณถึงอยากเริ่มต้นชีวิตใหม่ มักมีเหตุผลล้านแปด ซึ่งบางเหตุผลก็ไม่ค่อยจะเกิดประโยชน์อะไร  อย่างถ้าลูกของคุณเพิ่งจะย้ายออกจากบ้าน แยกไปมีชีวิตของเขาเอง ทิ้งไว้แต่บ้านที่เงียบเหงาอย่างไม่เคยเป็นมาก่อนในรอบหลายสิบปี คุณคงคิดว่าถึงเวลาเริ่มบทใหม่ในชีวิตของคุณเองด้วยอีกคน เมื่อไม่ต้องคอยหาเลี้ยงดูแลลูกๆ อีกต่อไป ก็น่าจะลองใช้ชีวิตใหม่ในแบบของตัวเอง แต่ในทางกลับกัน คุณไม่ควรอ้างว่าอยากเปลี่ยนแปลง แต่ที่แท้แล้วต้องการหนีปัญหา เพราะถือเป็นการแก้ไม่ตรงจุด ถึงเปลี่ยนที่เปลี่ยนทาง เปลี่ยนตัวเองยังไง อารมณ์เดิมๆ ก็ตามมากวนใจอยู่ดี ต้องจัดการที่ต้นตอ คุณถึงจะเริ่มต้นชีวิตใหม่ได้อย่างแท้จริง จุดเปลี่ยนหรือเหตุการณ์สำคัญต่างๆ ในชีวิต ก็เช่นการแต่งงาน ญาติเสีย อกหักรักคุด ตกงาน ประสบปัญหาทางการเงินหรือสุขภาพ ย้ายที่อยู่ ไม่ก็ตั้งครรภ์ ทั้งหมดนี้ล้วนมีอิทธิพลต่ออารมณ์ของคุณได้ทั้งนั้น บางเหตุการณ์อาจทำให้คุณปลาบปลื้มดีใจ แต่บางเรื่องเกิดแล้วเครียด วิตก หรืออาจหดหู่ ถ้าคุณเพิ่งพบเจอเหตุการณ์ไหนที่เป็นจุดเปลี่ยนของชีวิต ให้รู้ไว้ว่าสภาพจิตใจของคุณอาจยังได้รับผลกระทบและอาจยังคิดพิจารณาได้ไม่ถี่ถ้วน ให้รอสักพักก่อน แล้วค่อยตัดสินใจทำอะไรที่สำคัญ ถ้าคุณเพิ่งสูญเสียครั้งใหญ่มาก็เศร้าซะให้พอ การไว้อาลัยเป็นช่วงเวลาที่จำเป็น เพราะจะได้ตรวจสอบและทำความเข้าใจความเศร้าที่เกิดขึ้นกับตัวเอง จากนั้นจึงปรับตัวเพื่อดำเนินชีวิตต่อไปตามปกติ คุณไม่ต้องรีบร้อนเปลี่ยนแปลงอะไรหรือกดดันตัวเองให้ต้อง “ทำใจ” ได้ในทันที จะแน่ใจว่าสามารถเริ่มต้นชีวิตใหม่ได้เป็นผลสำเร็จดังหวัง คุณต้องศึกษารูปแบบชีวิตในอดีตของคุณก่อน ต้องแน่ใจว่าอยากจะเปลี่ยนแปลงด้วยเหตุผลที่ดี ไม่ใช่เพราะอยากวิ่งหนีจากอดีต การหนีปัญหาน่ะมันได้ผลแค่ชั่วคราวเท่านั้นแหละ ตัวอย่างก็เช่น คุณมีนิสัยชอบ “มองข้าม” หรือหลีกหนีทันทีที่เกิดปัญหาหรือเปล่า? มีงานวิจัยที่บ่งชี้ว่าการจะเติบโตเป็นผู้ใหญ่ได้ คุณต้องเผชิญหน้ากับทั้งเรื่องร้ายและเรื่องดี หรือก็คือต้องรับมือทั้งความรู้สึกทุกข์และสุขของตัวเอง คุณทำยังไง เวลาที่พบเจออุปสรรค? ยังยึดถือเป้าหมายของตัวเอง หรือทิ้งทุกอย่างแล้วหนีไป? วิธีที่คุณมองโลกนี่แหละจะกำหนดวิถีชีวิตของคุณ แก่นแท้ของความเชื่อของคุณคืออะไร ทั้งเกี่ยวกับตัวคุณเอง คนรอบข้าง และชีวิตในภาพรวม คุณต้องรู้ก่อนเป็นอันดับแรกว่าอะไรสำคัญกับคุณ แล้วถึงจะตัดสินใจเรื่องใหญ่อย่างการเริ่มต้นชีวิตใหม่ได้ พอรู้แล้วว่าคุณยึดมั่นถือมั่นในเรื่องใด คุณก็จะตัดสินใจได้ถูกต้องเพื่อรักษาสิ่งนั้นไว้ จงยอมรับในตัวตนของคุณ ซึ่งถือเป็นขั้นแรกที่สำคัญของการเปลี่ยนแปลง  ลองตั้งคำถามกับตัวเองดู เช่นว่าใครคือสองคนที่คุณชื่นชม อะไรทำให้พวกเขาน่าเคารพนับถือ? เพราะอะไร? แล้วชีวิตคุณได้รับอิทธิพลด้านใดมาจากเขาบ้าง? อีกคำถามที่น่าสนใจก็คือ เรื่องไหนที่ทำให้คุณตื่นตัวหรือเกิดแรงบันดาลใจทันทีที่ได้ยิน? เช่น คุณชอบชะมัดใช่ไหม เวลาได้ยินใครพูดถึงเรื่องสิ่งประดิษฐ์ใหม่ๆ แถมฝันอยากเป็นส่วนนึงของปรากฏการณ์ที่ว่า? เวลาคุณได้ยินเรื่องโครงการจิตอาสาต่างๆ คุณแทบรอไม่ไหวที่จะไปสมัครหรือเปล่า? ถ้ารู้เรื่องพวกนี้ คุณก็จะรู้ว่าอะไรที่สำคัญที่สุดสำหรับคุณ ไม่ว่าจะนวัตกรรมใหม่ๆ ความก้าวหน้าในหน้าที่การงาน/การเรียน ความเท่าเทียมกันในสังคม หรือการบริการช่วยเหลือคนอื่นก็ตาม แต่ไม่มีความเชื่อของใคร “ด้อยค่า” หรือ “เหนือกว่า” ของคนอื่นหรอกนะ บางคนก็รักการเปลี่ยนแปลง ในขณะที่อีกคนชอบความสงบนิ่ง แต่ไม่มีอะไร “ผิดหรือถูก” ทุกอย่างเป็นเรื่องของการยอมรับตัวเอง แล้วใช้ชีวิตไปตามความเชื่อส่วนบุคคล ค่านิยมนั้นมีมากมายหลากหลาย ลองค้นดูในเน็ตก็ได้ ถ้าอยากรู้ว่าแนวคิดที่คุณสนใจนั้นมีคำจำกัดความหรือชื่อเรียกว่าอะไร  มีงานวิจัยที่ชี้ให้เห็นว่าโดยทั่วไปแล้ว คนเรามักให้ความสำคัญกับความสัมพันธ์ระหว่างกันเป็นอันดับต้นๆ รวมถึงคุณค่าและความเคารพในหน้าที่การงานของตนด้วย ถ้าคุณรู้สึกด้อยในด้านเหล่านี้ ควรมุ่งความสนใจ “เปลี่ยนชีวิตใหม่” ไปที่มุมนั้น สำหรับบางคน การเริ่มต้น “ชีวิตใหม่” อาจหมายถึงการล้างกระดาน เช่น การย้ายที่อยู่ เปลี่ยน social network ทั้งหลาย หางานใหม่ และอื่นๆ แต่สำหรับบางคนอาจหมายถึงการเปลี่ยนแปลงแบบน้ำซึมบ่อทราย เช่น การดัดนิสัยตัวเอง หรือเปลี่ยนมุมมอง เพื่อมุ่งเน้นปรับตัวรับวิถีชีวิตใหม่ที่อาจมีหลายด้านคละเคล้ากันไป ไม่ว่าคุณจะเลือกแบบไหน ขอให้รู้ตัวอยู่เสมอว่าคุณตั้งใจจะเปลี่ยนแปลงมากน้อยเพียงใด ดูให้ออก มุมไหนในชีวิตที่ต้องเปลี่ยนแปลง เช่น อะไรที่ทำให้คุณไม่มีความสุขหรือไม่พอใจ? จะเปลี่ยนชีวิตแบบหน้ามือเป็นหลังมือเลย หรือจะดีกว่าไหมถ้าเปลี่ยนจริงจังแค่ด้านสองด้าน? เรารู้ว่าจะลุกมาเปลี่ยนอะไรสักอย่างมันยากแค่ไหน เพราะงั้นอาจได้ผลกว่าถ้าเริ่มเปลี่ยนจากจุดเล็กๆ แล้วค่อยขยายวงออกไป แบบฝึกหัดนี้จะช่วยตอบคำถามว่าอะไรคือเป้าหมายของคุณ คุณควรเปลี่ยนแปลงอะไรบ้าง มีผลการวิจัยแนะนำว่าวิธีนี้จะช่วยให้คุณรู้สึกดีและกระตือรือร้นมากยิ่งขึ้น ลองจินตนาการถึงตัวคุณในอนาคตดู ถ้าคุณได้รับพลังวิเศษที่จะทำให้ทุกความหวังและความฝันของคุณกลายเป็นจริง จริงๆ แล้วคุณเป็นใคร และอยากจะกลายเป็นใคร  ตอนจินตนาการให้ลงลึกทุกรายละเอียด คนรอบข้างคุณเป็นใคร? คุณอาศัยอยู่ที่ไหน? คุณทำงานหรือทำอะไร? รู้สึกยังไง? ให้ลงรายละเอียดให้มากที่สุดเท่าที่จะทำได้ จะได้เห็นภาพชัดเจนที่สุด เช่น คุณอาจจินตนาการว่าคุณเป็นนักดนตรีอิสระที่ดังเป็นพลุแตก มีวงเป็นของตัวเอง ตระเวนทัวร์คอนเสิร์ตตามผับบาร์ฮิปๆ ไปทั่วประเทศ เป็นต้น คราวนี้ให้นึกว่าต้องมีจุดแข็งและทักษะอะไรบ้าง คุณถึงจะไปยังจุดนั้นได้ คุณมีดีอะไรอยู่แล้ว? จุดไหนที่ต้องพัฒนาต่อไป? ห้ามโกหกตัวเองเด็ดขาด อย่างถ้าคุณอยากเป็นนักดนตรี ตอนนี้คุณคงเล่นดนตรีเป็นบ้างแล้ว หรืออย่างน้อยๆ ก็ต้องรักเสียงเพลง ที่เพิ่มเติมอาจเป็นหัวทางธุรกิจ ก็ต้องศึกษาหาความรู้ต่อไป ฝันให้ไกลแต่ตั้งอยู่บนพื้นฐานความจริง แหงล่ะ ว่าคุณเป็นยอดมนุษย์อย่างซูเปอร์แมนไม่ได้ นั่นเป็นเพียงแค่ฝัน ไม่ใช่เรื่องจริง แต่คุณหาทางทำอะไรสักอย่างให้ตัวเอง คล้ายกับจะเป็น ยอดมนุษย์ได้ เช่น คุณปลื้มซูเปอร์แมนเพราะเขาผดุงความยุติธรรมใช่ไหม? ก็ให้คุณหาทางทำอะไรสักอย่างในด้านนั้น อาจจะมุ่งมั่นเป็นเจ้าหน้าที่ตำรวจหรือทนายก็ได้ แต่ถ้าคุณชอบซูเปอร์แมนเพราะพละกำลังเหนือมนุษย์ ก็ให้เน้นไปทางออกกำลังกายฟิตหุ่น หรือถึงขั้นไปเป็นเทรนเนอร์ส่วนตัวตามฟิตเนสเลยก็ได้ จะได้ช่วยคนอื่นให้แข็งแรงหุ่นดีแบบคุณบ้าง เล่าจื๊อเคยกล่าวไว้ว่า "หนทางไกลนับหมื่นลี้ ต้องเริ่มต้นด้วยก้าวแรก" คุณเองก็ต้องตั้งเป้าเป็นขั้นเป็นตอน เหมือนขั้นบันไดสู่ชีวิตใหม่ การมีเป้าหมายอย่างชัดเจนจะช่วยนำทางคุณให้ก้าวไปสู่ชีวิตใหม่ได้อย่างมั่นใจ  ลองคิดดูว่าตัวคุณจะเป็นยังไงในอีก 6 เดือน 1 ปี 3 ปี 5 ปี 10 ปี และ 20 กว่าปีข้างหน้า ตั้งเป้าหมาย ต้องเป็นเป้าหมายที่ดีด้วย หรือก็คือเฉพาะเจาะจง มีขอบเขต ทำได้จริง ชัดเจนไม่หลงประเด็น และมีกำหนดเวลา เริ่มจากเป้าหมายใหญ่ แล้วแตกออกเป็นขั้นตอนย่อยๆ และลงรายละเอียดถึงสิ่งที่ต้องทำในแต่ละขั้นตอนด้วย เช่น ถ้าคุณอยากเปลี่ยนอาชีพไปเป็นเจ้าหน้าที่ตำรวจ เพื่อรับใช้ประชาชนและผดุงความยุติธรรม นั่นคือเป้าหมายหลักๆ ของคุณ จะทำให้สำเร็จได้คุณต้องลงมือทำตามขั้นตอนหรืองานต่างๆ ที่คุณต้องทำ สิ่งที่คุณต้องทำก็เช่น ฟิตร่างกายให้แข็งแรง จะได้ผ่านการทดสอบสมรรถภาพ รวมถึงไปพูดคุยสอบถามรายละเอียดจากผู้คัดเลือก จากนั้นก็ไปสมัครสอบเข้าโรงเรียนนายร้อยตำรวจ เป็นต้น ลงรายละเอียดถึงขั้นว่าต้องออกกำลังกาย 3 ชั่วโมงต่อวัน ศึกษารายละเอียดการสอบคัดเลือกจากในเว็บไซต์ และทำตามขั้นตอนต่างๆ ให้ครบถ้วน เป้าหมายของคุณต้องจับต้องได้และเฉพาะเจาะจงให้มากที่สุด อ่านบทความของเราก็ช่วยได้ในระดับหนึ่ง สิ่งที่คุณต้องทำโดยรวมอาจมีเยอะแยะมากมายไปหมด แต่ถ้าวิธีเริ่มชีวิตใหม่ของคุณชัดเจนเฉพาะเจาะจงกว่านั้น อย่างการหางานใหม่หรือเปลี่ยนมุมมองใหม่ คุณก็อาจมีภารกิจไม่มากไม่มาย สรุปคือคุณต้องแบ่งการเปลี่ยนแปลงออกเป็นหลายๆ ด้านของชีวิต เช่น ด้านร่างกาย จิตใจ ที่อยู่ สังคม การเงิน และการงาน บางคนถือว่าสุขภาพที่ดีขึ้นหรือร่างกายแข็งแรงกว่าเดิมนั้นเปรียบเสมือนบทใหม่ของชีวิต เพราะคุณอาจอ้วนมานานพอแล้ว และอยากจะแข็งแรงสดใสกับใครเขาสักที หรือคุณอาจรากงอกมานานจนลุกขึ้นมาเปลี่ยนตัวเองด้วยการวิ่งมาราธอนก็เป็นได้ บอกเลยว่าโชคดีมาก เพราะการเปลี่ยนแปลงทางกายนั้นถือว่าง่ายกว่าด้านอื่นเป็นไหนๆ คุณหันมารักสุขภาพจนเป็นนิสัยได้ แต่ควรปรึกษาแพทย์ก่อนว่าแนวทางไหนที่เหมาะกับคุณ  ต้องผอมให้ได้ นี่แหละปณิธานปีใหม่ยอดนิยม แต่ก็เป็นหนึ่งในเป้าหมายยอดฮิตที่ล่มไม่เป็นท่าตลอดศกเหมือนกัน ถ้าน้ำหนักเกินพิกัดคือสิ่งที่คุณอยากเปลี่ยนแปลง หรือเพราะมันส่งผลร้ายแรงต่อสุขภาพของคุณ ให้รีบปรึกษาแพทย์เลยว่าลดน้ำหนักยังไงให้ปลอดภัยและยั่งยืน คุณหมออาจแนะนำให้คุณออกกำลังกายและควบคุมอาหาร แต่ถ้าคุณมีน้ำหนักมากจนอาจเป็นอันตรายถึงชีวิต อาจต้องเข้ารับการผ่าตัดหรือใช้ยารักษาแทน ไม่ว่าจะแบบไหนควรอยู่ในการดูแลของแพทย์ผู้เชี่ยวชาญก่อนเริ่มแผนลดน้ำหนักของคุณ  กินเพื่อสุขภาพนั้นจริงๆ แล้วง่ายนิดเดียวถ้าคุณรู้วิธี แทนที่จะมองว่า “อดอาหารลดความอ้วน” ให้มองว่าเป็นการเปลี่ยนแปลงแบบค่อยเป็นค่อยไปเพื่อสร้างนิสัยการกินที่ดีระยะยาว โดยหันมากินผักผลไม้สด เนื้อไร้มัน โฮลเกรน และพยายามเลี่ยงอาหารขยะและอาหารแปรรูป  การฟิตหุ่นคือปณิธานปีใหม่ที่ฮิตติดอันดับ 5 แย่หน่อยที่คนไทยส่วนใหญ่มักเห่อออกกำลังกายแค่เป็นพักๆ ด้วยวิธียอดนิยมต่างๆ ที่มาแล้วก็ไป เราแนะนำให้คุณเต้นแอโรบิคจังหวะกลางๆ อย่างน้อย 150 นาทีต่ออาทิตย์ ตามด้วยการเล่นเวทหรืออะไรที่เน้นกล้ามเนื้ออย่างน้อย 2 ครั้งต่ออาทิตย์  แต่งตัวตามสไตล์ การแต่งตัวของคุณบอกได้ว่าคุณรู้สึกกับตัวเองยังไงและคุณเป็นยังไงในสายตาคนอื่น มีการวิจัยบ่งชี้ว่าถ้าคุณแต่งตัวแบบที่สนับสนุนเป้าหมายของคุณ คุณก็จะประสบความสำเร็จในที่สุด เพราะงั้นก็เอาเลย อยากใส่เดรสดำชุดเก่งก็ใส่เลย หรือจะเป็น t-shirt ลายหนังหรือการ์ตูนโปรดก็ตามสไตล์ การเปลี่ยนแปลงความคิดและจิตใจ รวมถึงการรับมือกับอารมณ์ต่างๆ นั้นเป็นเรื่องต้องใช้เวลา แต่รับรองว่าผลที่ตามมานั้นแสนจะยิ่งใหญ่ ถ้าคุณรับมือกับอารมณ์ของคุณด้วยวิธีต่างออกไป คุณก็จะเห็นโลกในมุมมองใหม่ จนรู้สึกได้ว่าชีวิตกำลังเปลี่ยนไปในทางที่ดี การเติบโตนั้นเป็นกระบวนการต่อเนื่องยาวนานตลอดชีวิตของคุณ แต่อย่างน้อยๆ ก็ลองเริ่มที่เรื่องเหล่านี้ดูได้  เขียนบันทึกคำขอบคุณ ความซาบซึ้งในสิ่งต่างๆ นั้นเป็นมากกว่าทัศนคติ แต่ถือเป็นวิธีที่คุณใช้มองชีวิต เลือกที่จะใส่ใจความดีงาม แม้จะเป็นเพียงรายละเอียดที่เล็กที่สุดก็ตาม มีงานวิจัยที่ชี้ให้เห็นว่าการรู้สึกซาบซึ้งและขอบคุณต่อสิ่งต่างๆ ทำให้คุณมีความสุขและพอใจในชีวิตของตัวเองมากยิ่งขึ้น ช่วยให้คุณรู้จักโอนอ่อนผ่อนตามและปรับตัว แถมยังร่างกายแข็งแรงและนอนหลับสนิท ความเจ็บปวดต่างๆ ก็คลายหายไป ให้ลองใช้เวลา 5 นาทีในทุกวันหรือสองวัน จดบันทึกสิ่งที่คุณรู้สึกขอบคุณในวันนั้น และลงรายละเอียดด้วยว่าทำไมคุณถึงรู้สึกเช่นนั้น และส่งผลยังไงต่อชีวิตของคุณบ้าง  รู้จักให้อภัย การให้อภัยนั้นจะปลดแอกคุณจากความเจ็บปวดหรือบาดแผลในอดีต เวลาคุณให้อภัยคนอื่นนั้น จริงๆ แล้วคุณให้อภัยตัวเองต่างหาก มีงานวิจัยที่บอกว่าการให้อภัยทำให้คุณคลายความโกรธและความวิตกกังวลได้  โศกเศร้าซะให้พอ ใช้เวลากับความเศร้าของตัวเองและความสูญเสียที่เกิดขึ้นบ้าง แทนที่จะรีบ “ทำใจให้ลืม” การไว้อาลัยนั้นต้องใช้เวลาและต้องอดทนกับตัวเอง การเปิดใจยอมรับความเศร้าถือเป็นกุญแจสู่การเยียวยา และก้าวไปสู่ชีวิตใหม่ได้ในที่สุดหลังฟ้าสว่าง  รู้ว่าตัวเองต้องการอะไร คนเรามักถูกสอนว่าอย่าใส่ใจตัวเองมากนัก แต่จริงๆ แล้วการใส่ใจความต้องการของตัวเองนั้นไม่ใช่เรื่องเห็นแก่ตัว คุณไม่จำเป็นต้อง “ตอบรับ” ทุกคำเชิญหรือคำขอร้องเสมอไป การใช้เวลาส่วนตัวไม่ใช่เรื่องผิด การดูแลใส่ใจตัวเองนอกจากจะช่วยให้คุณรู้สึกดีขึ้นแล้ว ยังช่วยให้คุณมองและปฏิบัติต่อคนอื่นดีขึ้นไปกว่าเดิมอีกด้วย บางทีการย้ายที่อยู่ก็เพียงพอให้คุณรู้สึกว่าชีวิตกำลังเปลี่ยนไป คุณอาจหางานใหม่ หาเพื่อนฝูงใหม่ๆ ทำความเข้าใจกับสังคมใหม่ๆ รอบตัว คุณต้องรู้จักยืนหยัดด้วยตัวเอง สร้าง connection ใหม่ๆ และรู้จักยืดหยุ่น ปรับตัวตามสถานการณ์ ซึ่งล้วนแล้วแต่เป็นทักษะสำคัญสำหรับการเริ่มต้นใหม่  การกล้าก้าวออกมาทำอะไรที่ไม่เคย จะช่วยพัฒนาความสามารถและเพิ่มแนวโน้มในการประสบความสำเร็จ เพราะคุณจะขยันกว่าเดิม ตั้งใจมากขึ้นเวลาตกอยู่ในสถานการณ์ใหม่ๆ ที่ยังไม่เข้าที่เข้าทาง  ศึกษาหาความรู้หน่อย ว่าย้ายไปที่ไหนถึงจะใช้ชีวิตใหม่อย่างมีความสุขที่สุด ที่ต้องพิจารณาก็พวกอัตราการเกิดอาชญากรรม อัตราการว่างงาน ค่าครองชีพโดยเฉลี่ย และราคาอสังหาริมทรัพย์ ที่สำคัญคือจะได้ประสบการณ์ที่เอื้อต่อวัฒนธรรมและความสนใจของคุณหรือเปล่า ตามเว็บไซต์ดังๆ ทั้งไทยและเทศต่างก็มักมีการจัดอันดับ “เมือง/ประเทศน่าอยู่” คุณอาจลองค้นหาข้อมูลเพิ่มเติมจากตรงนั้นก็ได้ รวมถึงอันดับคุณภาพชีวิตของคนในถิ่นที่อยู่ต่างๆ ด้วยเช่นกัน ถ้าเป็นไปได้ ให้ลองคุยกับคนท้องถิ่นดู ลองแวะไปดูลาดเลาว่าถ้าย้ายมาอยู่คุณจะชอบหรือเปล่า ยิ่งรู้จักเมืองรู้จักคนมากเท่าไหร่ ก็จะเตรียมตัวพร้อมใช้ชีวิตใหม่ได้ดียิ่งขึ้น ยากมากถ้าจะเริ่มชีวิตใหม่โดยมีคนห่วยๆ คอยถ่วงความเจริญ บางทีก็ควรตัดใจ ยอมปล่อยมือคนบางคนเพื่อชีวิตที่ดีกว่า หรือบางคนก็ไม่น่าต้องไปเสียเวลาอยู่ด้วย แล้วคุณจะมีความสุขขึ้นอีกเยอะพอคนพวกนี้อันตรธานหายไป หน้าที่กับความสัมพันธ์ที่เรามีระหว่างกันนั้นสำคัญมากต่อการยกระดับจิตใจและเริ่มต้นชีวิตใหม่ของคุณ มีงานวิจัยที่แสดงให้เห็นว่าเรานั้นมักได้รับอิทธิพลเป็นอย่างมากจากคนรอบข้าง ดังนั้นถ้าคุณอยากเริ่มชีวิตใหม่ ให้เลือกใช้เวลากับเฉพาะคนสำคัญ ที่จะรักและให้เกียรติคุณอย่างที่ควรเป็น ข้างล่างคือตัวอย่างสัญญาณที่บอกได้ว่าใครคนนั้นคงไม่เหมาะกับคุณ  แค่อยู่ด้วยก็ทำเอาเหนื่อยหน่าย หรือขยาดไม่อยากพูดคุย ช่างติช่างวิจารณ์อยู่ตลอด จนคุณรู้สึกเหมือนทำอะไรก็ไม่ถูกสักอย่างเวลาอยู่ใกล้เขา ปากคอเราะร้าย ทั้งต่อว่าซึ่งหน้าและนินทาคุณลับหลัง คุณหลงเขาคนนั้นจนโงหัวไม่ขึ้น เหมือนกับว่าชีวิตนี้ขาดเขาไม่ได้ ทั้งๆ ที่เขาไม่ได้ชายตามองคุณเลย อยู่กับเขาทีไรชวนเครียดชะมัด คุณไม่ไว้ใจเขาพอจะเล่าเรื่องความหวัง ความเห็น ความต้องการ หรือแชร์ความรู้สึกต่างๆ กับเขา ถ้าเป็นผู้เสพติดที่กำลังบำบัด ต้องอยู่ให้ห่างที่เดิมๆ คนเดิมๆ ที่เคยใช้เวลาด้วยกัน จะได้ไม่เสี่ยงกระตุ้นอาการเสพติดเก่าๆ ให้กลับมา ถ้าคุณกำลังเลิกเหล้า แล้วดันมาขลุกอยู่กับเพื่อนชวนก๊งหน้าเดิมๆ ในบาร์ประจำ จะเป็นการเพิ่มภาระให้ตัวเองโดยใช่เหตุ จนอาจพลั้งเผลอกลับไปดื่มเหล้าอีก ให้ลองหากำลังใจจากเพื่อนใน social network ที่ไม่ได้ร่วมประสบการณ์เสพติดกันมา จะได้กลับมาใช้ชีวิตใหม่โดยเร็ว  เปลี่ยนสังคมหรือสภาพแวดล้อมก็ช่วยได้เยอะในกรณีที่คุณกำลังเยียวยาตัวเองจากการถูกทำร้ายทั้งจากครอบครัวและคนรัก เหยื่อหลายรายที่ถูกทำร้ายโดยคนใกล้ตัวมักถูกคนเหล่านั้นบังคับตัดความสัมพันธ์กับผู้อื่น ควบคุมและจับตามองทุกฝีก้าวจนสุดท้ายแทบไม่เหลือใคร ถ้ารู้จักมองหากลุ่มคนที่จะคอยดูแลให้กำลังใจก็สามารถเริ่มชีวิตใหม่ได้ไม่ยาก คุณควรลองติดต่อพูดคุยกับกลุ่มหรือสมาคมที่สนับสนุนให้ความช่วยเหลือผู้ที่เคยถูกทำร้ายโดยคนในครอบครัว ไม่ว่าจะในวัด โรงเรียน หรือกลุ่มที่แพทย์เป็นผู้แนะนำก็ตาม ตัดสัมพันธ์กับคนแย่ๆ มักยากเสมอ เพราะอย่างน้อยคุณคงมองเห็นอะไรดีๆ ในตัวเขาหรือเธอ ถึงได้หลงไปคบแต่แรก แต่ถึงอย่างนั้นก็เถอะ ถ้าคุณตัดใจเลิกคบคนพวกนั้นได้ คุณก็จะก้าวไปข้างหน้าอย่างมีความสุขสดใสกว่าเดิม เรามีวิธีตัดความสัมพันธ์ถ่วงความเจริญมาแนะนำ  เปิดใจคุยกันก่อน บางทีเขาอาจไม่รู้ตัวว่าทำคุณเจ็บหรืออึดอัดใจ บอกความรู้สึกไปตรงๆ ให้เขารับรู้ แล้วดูสิว่าเขาพร้อมปรับตัวเพื่อคุณไหม ถ้าไม่ คุณจะเสียเวลากับเขาไปทำไมอีก ลองชั่งใจ เขาจำเป็นไหมในชีวิตของคุณ บางทีถึงจะเป็นคนที่เรารักและรักเรา ก็อาจพูดจาให้เจ็บช้ำน้ำใจกันได้ นี่ไม่ได้แปลว่าเขาเป็นคน “เลวร้าย” ที่เราควรตัดความสัมพันธ์ ก่อนจะเลิกคบใคร ลองคิดพิจารณาดูว่าคุณยังต้องพึ่งพาหรือต้องการเขาอยู่หรือเปล่า ถึงจะอยู่ด้วยยากเย็นเหลือเกินก็เถอะ แต่ในทางตรงกันข้าม แค่เพราะเขาคนนั้นทำให้คุณรู้สึกดี ก็ไม่ได้แปลว่าความสัมพันธ์นั้นจะดีตาม เช่น อยู่กับเขาแล้วอิ่มหมีพีมันทั้งเหล้ายาปลาปิ้ง ก็ไม่ได้แปลว่าของพวกนั้นมันดีกับชีวิตคุณใช่ไหมล่ะ  ถนอมความสัมพันธ์กับคนที่อยู่ด้วยแล้วมีแต่ความสุขใจ ลองไล่รายชื่อมาซิ ใครทำให้คุณมีกำลังใจอยากเป็นคนที่ดีกว่าเดิม ใครอยู่ด้วยแล้วมีความสุข มองโลกในแง่ดี คนเหล่านี้นี่แหละที่คุณต้องดูแลรักษาเป็นอย่างดี จะได้ลืมความสัมพันธ์แย่ๆ รอบตัวไป พวกความสัมพันธ์ที่คุณรู้สึกเหมือนต้อง ทู่ซี้ เพราะกลัวถูกทิ้งไว้คนเดียวน่ะ  เลิกเจอเลิกคุย ถ้าคิดได้แล้วว่าคบกับใครแล้วไม่เกิดผลดีเลย ก็ให้บอกไปเลยว่าเราเลิกคบกันจะดีกว่า คุณต้องแข็งใจไม่พูดกับเขา/เธอ เลิกส่อง social media ต่างๆ นานา และเก็บให้เรียบพวกของเตือนความทรงจำต่างๆ ไม่ว่าคุณจะเพิ่งจบมหาวิทยาลัยหรือทำงานมานานเป็น 30 ปีแล้ว ไม่มีคำว่าเร็วหรือสายเกินไปสำหรับการเริ่มต้นใหม่ทางการเงิน คุณอาจอยากเริ่มเก็บหอมรอมริบเพื่อเป้าหมายใหญ่ในชีวิต เช่น ซื้อบ้านหรือไว้ใช้ตอนเกษียณ หรืออยากเปลี่ยนพฤติกรรมการใช้เงินของตัวเองซะใหม่จะได้ไม่มือเติบเหมือนที่เป็น ลองถามใจตัวเองดูดีๆ แล้วคิดว่าต้องทำยังไงถึงจะปฏิวัติการเงินของตัวเองได้ตามต้องการ  ปรึกษาผู้เชี่ยวชาญทางการเงินก็ดี โดยเฉพาะถ้าเป้าหมายของคุณค่อนข้างใหญ่และซับซ้อน อย่างการเริ่มต้นธุรกิจส่วนตัว ตรวจสุขภาพทางการเงิน ระบุรายได้ของคุณให้ชัดเจน จะได้พอเห็นภาพว่ามีหนี้มีสินเท่าไหร่ มีทรัพย์สินอะไรบ้าง สำคัญมากที่ต้องรู้ก่อนตัดสินใจอะไรทางการเงิน คนที่เพิ่งแต่งงานยิ่งต้องคิดพิจารณาเรื่องเงินเป็นอย่างดี อาจต้องกำหนดงบที่เหมาะสม เพิ่มกันและกันเป็นผู้รับผลประโยชน์จากเงินเกษียณหรือเงินประกัน พวกเงื่อนไขต่างๆ ของประกันนี่ล่ะสำคัญ  ถ้ามีหนี้สินเยอะเกินกว่าจะชำระได้ ก็อาจต้องยื่นขอเป็นผู้ล้มละลาย แล้วแต่ว่าคุณมีหนี้กับรายได้มากน้อยแค่ไหน ซึ่งโดยมากแล้วหนี้จะถูกล้างไปให้คุณได้เริ่มต้นใหม่ทางการเงิน อย่างไรก็ดี เรื่องนี้ถือเป็นเรื่องคอขาดบาดตายที่ส่งผลในระยะยาวด้านเครดิตและความเป็นอยู่ของคุณ เพราะฉะนั้นอย่าเอะอะก็เลือกวิธีนี้ ให้ปรึกษาทนายความด้านนี้ดูก่อน ว่าเป็นทางเลือกที่เหมาะสมสำหรับกรณีของคุณหรือไม่ การเริ่มต้นอาชีพใหม่นี่แหละสุดยอดวิธีแปลงโฉมชีวิต ผู้คนมากมายต้องทนทำงานที่ตัวเองไม่ชอบ หรือทำไปวันๆ ไม่ได้ตื่นเต้นเร้าใจ การปีนป่ายออกจากหล่มนั้นได้สำเร็จถือเป็นก้าวใหม่ที่ยอดเยี่ยมของชีวิต หาให้เจอว่าคุณเชื่อมั่นในอะไร (ลองหาอ่านในบทความนี้ดู) แล้วเลือกอาชีพที่ใช่ ที่จะทำให้คุณดำเนินชีวิตตามความเชื่อของคุณ  เลือกงานที่จะได้ใช้ทักษะและความถนัดของคุณให้เกิดประโยชน์ คุณรู้อะไรบ้าง? คุณเชี่ยวชาญด้านไหน? มีทักษะพิเศษที่ไม่เหมือนใครไหม? เช่น บางทีคุณอาจเป็น “คนของประชาชน” ที่รู้สึกกระปรี้กระเปร่าเวลาได้พบปะพูดคุยกับใครต่อใคร แต่น่าเสียดายที่งานปัจจุบันไม่เปิดโอกาสให้คุณได้เปล่งประกายเลย เรื่องพวกนี้แหละที่น่าจะเป็นทักษะเด่นของคุณและเป็นเรื่องที่คุณรักและเชื่อมั่น อย่าน้อยเนื้อต่ำใจถ้าตัวเองความรู้น้อยหรือตกที่นั่งลำบากกว่าคนอื่น ไม่ว่าคุณจะเริ่มต้นจากจุดไหนก็ตาม คุณก็สามารถไปได้ไกลเท่าที่ต้องการ เช่น หากคุณชอบพบปะผู้คนเลยตัดสินใจเป็นนักบำบัดหรือครูบาอาจารย์ คุณก็ต้องศึกษาหาความรู้เพิ่มเติม ซึ่งก็เป็นเรื่องที่ไม่เหนือบ่ากว่าแรง ถ้าคิดได้แบบนี้คุณก็จะก้าวไปข้างหน้าได้แน่นอน  มองความล้มเหลวซะใหม่ ถ้าคิดซะว่าผิดเป็นครู ล้มเพื่อลุก อุปสรรคต่างๆ ก็ไม่สามารถเหนี่ยวรั้งคุณจากการก้าวไปสู่ความสำเร็จและชีวิตในแบบที่คุณต้องการได้ แทนที่จะจมปลักอยู่กับความผิดพลาดของตัวเองในอดีต ให้เก็บมาใช้เป็นบทเรียนที่จะผลักดันคุณไปสู่ความสำเร็จในอนาคตจะดีกว่า  ตั้งเป้าเรื่องหน้าที่การงานอย่างชาญฉลาด หรือก็คือลงรายละเอียด มีขอบเขต ทำได้จริง มีเหตุผล และกำหนดระยะเวลา คิดซิว่าอีก 6 เดือนข้างหน้านับจากนี้คุณจะไปอยู่ที่ไหน ทำอะไร แล้วอีก 1 ปีหรือ 5 ปีข้างหน้าล่ะ อย่าลืมกำหนดด้วยว่าอะไรที่จะเป็นเส้นชัยของคุณ ถ้าอยากเริ่มต้นชีวิตใหม่ จะมีประโยชน์มากเลยถ้าลองพูดคุยแลกเปลี่ยนความคิดเห็นกับคนที่ใช้ชีวิตในแบบที่คุณฝันดู เพราะคุณจะได้เห็นภาพว่าจะไปถึงจุดนั้นได้ยังไง เช่น ถ้าคุณอยากเลิกเป็นหนูถีบจักร ทำงาน 9 - 5 โมง แล้วกลายเป็น life coach อยู่แถวเขาใหญ่ คงต้องรู้ก่อนว่า life coach คนอื่นๆ เขาก้าวมาทำอาชีพนี้ได้ยังไง ให้พอรู้แนวทาง การสอบถามคนอื่นถึงหนทางสู่ความสำเร็จของเขายังเปิดโอกาสให้คุณได้สร้าง connection ซึ่งจะมีประโยชน์ในการก่อร่างสร้างชีวิตใหม่ของคุณ  ลงลึกถึงรายละเอียดหน่อย ใครๆ ก็ทำได้ถ้าแค่จินตนาการถึงอาชีพหรือสังคมใหม่ แต่การจะทำความเข้าใจกับรายละเอียดยิบย่อยที่คุณจะต้องพบเจอระหว่างทางนี่สิ จะช่วยให้คุณไม่ออกทะเลแม้เจออุปสรรคก็ตาม เช่น คุณอาจฝันกลางวันว่าจะลาออกจากงานซ้ำๆ ซากๆ ในกรุงเทพฯ แล้วย้ายไปอยู่ภูเก็ตที่เหมือนสวรรค์บนดิน แต่ถ้าคุณลองถามคนท้องถิ่นเขาดู คุณอาจพบว่ายังมีตื้นลึกหนาบางอีกเยอะที่คุณไม่เคยรู้ อย่างผู้คนและรถราก็หนาแน่นพอๆ กับกรุงเทพฯ นั่นแหละ และโอกาสจะหาบ้านริมทะเลอย่างฝันนั้นก็เป็นไปแทบไม่ได้เลย ไม่ใช่ว่าพอรู้ความจริงแล้วต้องถอดใจ แต่ถือซะว่าเป็นความรู้ใหม่ๆ ที่จะช่วยให้คุณปรับตัวรับสภาพความจริงแล้วเริ่มต้นชีวิตใหม่ได้ดีกว่าเดิม เวลาจะเริ่มต้นใหม่แต่ละทีนั้นลำบากจนอยากถอดใจ แต่ถ้ามีคนรอบตัวที่เขารักและให้เกียรติคุณ การเดินทางครั้งใหม่ของคุณก็คงไม่น่ากลัวอย่างที่คิด เพราะอย่างน้อยก็รู้ว่ามีคนคอยให้กำลังใจ จะได้เข้มแข็งพร้อมเผชิญอุปสรรค ถ้าคุณไม่มีเพื่อนหรือครอบครัวคอยเคียงข้าง ให้ลองมองหาที่อื่น อย่างกลุ่มคนที่มีความสนใจเดียวกัน หรือจะที่พึ่งทางใจอย่างวัดก็ได้ อาจพบคนที่มีเรื่องราวคล้ายกันกับคุณ จะเริ่มต้นชีวิตใหม่ก็ต้องมีการเปลี่ยนแปลงครั้งใหญ่ ที่คุณทั้งต้องขยัน มุ่งมั่น และอดทน เรารู้ว่าบางทีมันก็เครียดและน่ากลัว เพราะฉะนั้นควรอยู่กับปัจจุบัน รู้เท่าทันใจตัวเอง ถามตัวเองสิว่าตอนนี้รู้สึกยังไง? มีพฤติกรรมแบบไหน? กังวลเรื่องอะไร? ถ้าจดบันทึกความรู้สึกนึกคิดของตัวเองไว้ด้วยก็จะยิ่งรู้เท่าทันอารมณ์ มองออกว่าด้านไหนที่คุณยังขาดและต้องพัฒนา ไม่ใช่เรื่องแปลกที่การเปลี่ยนแปลงครั้งใหญ่อาจทำให้คุณหดหู่ ถ้าปกติรู้สึกเศร้า ว่างเปล่า ไร้ค่า หรือสิ้นหวังเป็นประจำอยู่แล้ว หมดความสนใจในสิ่งที่เคยชอบ น้ำหนักลดและนอนไม่หลับ วิตกกังวลหรือรู้สึกผิดอยู่บ่อยๆ หรือถึงขั้นอยากทำร้ายตัวเอง แปลว่าคุณต้องหาคนช่วยแล้ว รีบไปพบแพทย์หรือจิตแพทย์โดยด่วนเลย ถ้ารู้สึกอยากหรือคิดจะฆ่าตัวตาย ให้รีบโทรแจ้งตำรวจหรือกรมสุขภาพจิต โทร. 1323 จะเริ่มต้นชีวิตใหม่ได้ต้องรู้จักปรับตัวรับอุปสรรคและเรื่องท้าทายต่างๆ การเริ่มงานใหม่ไม่ได้แปลว่าคุณจะไม่รู้สึกด้อยค่าหรือเบื่อยหน่ายขึ้นมาอีก พอย้ายจังหวัดไปแล้วก็ไม่ได้แปลว่าคุณจะลืมบ้านเกิดตัวเองไปได้ เมื่อไหร่ที่พบปัญหา ให้มองว่าเป็นโอกาสแล้วหาทางปรับตัวแก้ไขกันไป ระหว่างการเปลี่ยนถ่ายไปสู่ชีวิตใหม่ คุณอาจพบอุปสรรคน้อยใหญ่เป็นระยะ เช่น คุณอาจอยากเข้าร่วมกลุ่มจิตอาสาเพราะฝันอยากรับใช้ผู้คนอย่างมีเกียรติ แต่กลับพบว่าคุณแก่เกินไปเขาไม่รับ คุณจะเลือกอย่างไหนระหว่างตีอกชกหัวว่าฝันสลาย หรือกลับไปเริ่มมองหาเป้าหมายใหม่ ว่ามีอะไรที่คุณยังทำได้อีก ที่จะสามารถช่วยเหลือคนอื่นและเป็นอาชีพที่มีเกียรติไม่แพ้กัน บางทีคุณก็ไม่รู้ตัวหรอกว่ามีอะไร “ผิดปกติ” เกิดขึ้นกับคุณ เพราะงั้นก็ไม่เสียหายอะไรที่จะลองไปพูดคุยกับผู้เชี่ยวชาญหรือนักบำบัดดูก่อนจะเริ่มต้นชีวิตใหม่ อย่าลืมว่าคุณกำลังจะตัดสินใจครั้งใหญ่ ซึ่งมักก่อให้เกิดความเครียดตามมาอยู่แล้ว นักบำบัดจะทำหน้าที่เป็น “sounding board” สะท้อนความหวังและความกังวลของคุณที่มีต่อการตัดสินใจ และช่วยให้คุณเรียนรู้วิธีคิดและรับมือกับเรื่องท้าทายต่างๆ ได้เป็นอย่างดี  หลายคนคิดว่าถ้าเรามีแค่ปัญหาทั่วไป “ในชีวิตประจำวัน” ก็ไม่ถึงขั้นต้องไปหานักบำบัด หรือเชื่อว่านักบำบัดสงวนไว้สำหรับรักษา “คนบ้า” เท่านั้น แต่ความจริงแล้วการไปขอรับคำปรึกษาจากนักบำบัดก็แทบจะไม่ต่างอะไรกับการไปหาหมอฟันเพื่อขัดหินปูน ปัญหายิบย่อยของคุณอาจก่อตัวเป็นปัญหาใหญ่ที่ร้ายแรงได้ถ้าคุณนิ่งนอนใจ  หลายคนเชื่อว่าการไปพบนักบำบัดเป็นสัญญาณบอกว่าคุณกำลังอ่อนแอหรือ “ใกล้บ้า” แต่มันแทบจะตรงกันข้ามเลย การไปพบผู้เชี่ยวชาญแปลว่าคุณใส่ใจตัวเองพอจะรู้ว่าตัวเองต้องการความช่วยเหลือเมื่อถึงเวลา และนั่นเป็นเรื่องที่น่าชื่นชมทีเดียว
คุณอยากเปลี่ยนแปลงเพราะอะไร. คุณเพิ่งพบจุดเปลี่ยนในชีวิตหรือเปล่า. ย้อนดูอดีต. คุณเชื่อถือในอะไร. คุณอยากเปลี่ยนแปลงแบบหน้ามือเป็นหลังมือเลยหรือเปล่า. วิธีฝึกฝนตนเองที่ดีที่สุด. ตั้งเป้าให้ตัวเอง. อะไรที่คุณต้องเปลี่ยนแปลง. ถ้าอยากเปลี่ยนแปลงด้านร่างกาย. ถ้าอยากเปลี่ยนแปลงด้านอารมณ์. ถ้าอยากเปลี่ยนแปลงด้านถิ่นที่อยู่. ย้อนดูความสัมพันธ์. ล้างกระดานความสัมพันธ์. ถ้าอยากเปลี่ยนแปลงด้านการเงิน. ถ้าอยากเปลี่ยนแปลงด้านหน้าที่การงาน. อย่าเก็บตัว. กำลังสำรอง. หมั่นสำรวจตรวจใจตัวเอง. ค่อยๆ เปลี่ยนไปตามทาง. ปรึกษาผู้เชี่ยวชาญ.
https://www.wikihow.com/Start-a-New-Life https://www.wikihow.com/Start-a-New-Life https://www.wikihow.com/Start-a-New-Life
Making the Decision Making the Changes Staying Happy